አምባሳደሮች ዘመኑ የደረሰበትን የዲፕሎማሲ ዕድገት በመተግበር የሃገሪቱን ብሔራዊ ጥቅም ማስጠበቅ እንዳለባቸው ተገለጸ
አምባሳደሮች ዘመኑ የደረሰበትን የዲፕሎማሲ ዕድገት በመተግበር የሃገሪቱን ብሔራዊ ጥቅም ማስጠበቅ እንዳለባቸው ተገለጸ፡፡የኢፌዴሪ ውጭ ጉዳይ ሚኒስትር ዶክተር ወርቅነህ ገበየሁ ኢትዮጵያን በውጭ እንዲወክሉ በቅርቡ ለተሾሙ አምባሳደሮች በዛሬው ዕለት “በሃያአንደኛው ክፍለ ዘመን ዲፕሎማሲና ዲፕሎማቶች” በሚል ርዕስ ሥልጠና ሰጥተዋል።በዚሁ ወቅት አምባሳደሮች እና ዲፕሎማቶች ዘመኑ የደረሰበትን የዲፕሎማሲ ክህሎትና ቴክኖሎጂ በመተግበር የኢትዮጵያን ብሔራዊ ጥቅም ማስጠበቅ እንዳለባቸው ዶክተር ወርቅነህ አሳስበዋል።የዓለም የዲፕሎማሲ አካሄድ በመቀየሩ በአሁኑ ወቅት መንግስታዊ ያልሆኑ ተዋንያን ሚና የገዘፈበት፣ የግሎባላይዜሽን ዘመን እንደ መሆኑ እንደ አየር ለውጥ፣ ድንበር ዘለል ወንጀሎች፣ ስደትን የመሳሰሉ የዓለም አቀፍ ጉዳዮች ላይ አገራት ብቻቸውን ተጽዕኖ መፍጠርና መወጣት የማይችሉበት ደረጃ ላይ መድረሳቸውን፣ ይልቁንም ትብብርና መደጋገፍ ብቸኛ የመፍትሄ አካል መሆኑን ሚኒስትሩ አብራርተዋል።አሁን ባለንበት የቴክኖሎጂ እና የግሎባላይዜሽን ዘመን የሶሻል ሚዲያዎችን በአግባቡ በመጠቀም በየዕለት ሥራዎችን በማያያዝ ተደራሽ መሆን እንዲሁም መረጃዎችን በማጠናቀርና በመተንተን ለዲፕሎማሲ ስራ ግብዓት ማዋል እንደሚገባም ነው ሚኒስትሩ የገለጹት።በቅርቡ ኢትዮጵን በተለያዩ አገራት እንዲወክሉ የተሾሙ 20 አምባሳደሮች ለአንድ ሳምንት የቆየ ስልጠና እየወሰዱ ሲሆን ስልጠናውንም ሲጨርሱ ወደ ተመደቡባቸው ኤምባሲዎች በመሄድ ስራቸውን እንደሚጀምሩ ይጠበቃል። (ምንጭ፡-የውጭ ጉዳይ ሚኒስቴር ቃልአቀባይ ጽህፈት ቤት)